
Na podlagi 9. člena Odloka o odrejanju in izvajanju ukrepov za preprečitev širjenja nalezljive bolezni COVID-19 na mejnih prehodih na zunanji meji, na kontrolnih točkah na notranjih mejah in v notranjosti Republike Slovenije (Uradni list RS, št. 130/20) je Vlada Republike Slovenije na 95. dopisni seji dne 27. 9. 2020 pod točko 1 sprejela naslednji

S K L E P :
1. Vlada Republike Slovenije se je seznanila z Oceno epidemiološke situacije v državah Evropske unije in schengenskega območja, Balkana in izbranih tretjih državah, Oceno epidemiološke situacije v državah in priporočilom Evropske komisije »Re-open EU« z dne 4. 9. 2020 ter opredelitvijo kriterija za poslabšanje epidemiološke situacije in epidemiološkimi trendi kumulativne 14-dnevne incidence na 100.000 prebivalcev po posameznih državah, ki jih je pripravil Nacionalni inštitut za javno zdravje ter presodila strokovno utemeljenost omejitev iz Odloka o odrejanju in izvajanju ukrepov za preprečitev širjenja nalezljive bolezni COVID-19 na mejnih prehodih na zunanji meji, na kontrolnih točkah na notranjih mejah in v notranjosti Republike Slovenije (Uradni list RS, št. 130/20; v nadaljnjem besedilu: odlok) in odločila, da se te omejitve še naprej uporabljajo, o čemer Vlada Republike Slovenije obvesti Državni zbor, javnost pa o tem po sredstvih javnega obveščanja obvesti govorec Vlade Republike Slovenije za obveščanje javnosti o ukrepih za zajezitev in obvladovanje epidemije COVID-19.

2. Vlada Republike Slovenije je v skladu s prvim odstavkom 9. člena odloka sprejela seznam epidemiološko varnih držav oziroma administrativnih enot držav in v največji možni meri upoštevala priporočila Evropske Unije (zeleni 
seznam – kumulativna 14-dnevna incidenca največ 25/100.000 prebivalcev). Seznam iz te točke je v Prilogi 1, ki je sestavni del tega sklepa. 
3. Vlada Republike Slovenije je zaradi slabih epidemioloških razmer v posameznih državah v skladu z drugim odstavkom 9. člena odloka sprejela seznam držav oziroma njihovih administrativnih enot z epidemiološko visokim tveganjem za okužbo z nalezljivo boleznijo COVID-19 in v največji možni meri upoštevala priporočila Evropske Unije ter Instituta Robert Koch (rdeči seznam). Seznam iz te točke je v Prilogi 2, ki je sestavni del tega sklepa.

4. Z dnem uveljavitve tega sklepa preneha veljati Sklep Vlade Republike Slovenije o določitvi seznama epidemiološko varnih držav oziroma njihovih administrativnih enot in seznama držav oziroma njihovih administrativnih enot z epidemiološko visokim tveganjem za okužbo z nalezljivo boleznijo COVID-19 št. 22500-13/2020/9 z dne 29. 8. 2020.

5. Ta sklep začne veljati 28. septembra 2020.

Dr. Božo Predalič
generalni sekretar
Prilogi:

· Priloga 1 in 2

